PMIndiaData/PMIndiaSum huggingface dataset:
ஸ்ரீ குரு கிரந்த் சாஹிப் அவர்களின்  புனிதமான பிறந்த நாளில் பிரதமர் வாழ்த்து தெரிவித்துள்ளார்

ஸ்ரீ குரு கிரந்த் சாஹிப் அவர்களின் புனிதமான பிறந்த நாளில் அனைவருக்கும், குறிப்பாக சீக்கிய சமூகத்தினருக்கு, பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் ட்விட்டர் செய்தியில் கூறியிருப்பதாவது: “ஸ்ரீ குரு கிரந்த் சாஹிப் அவர்களின் புனிதமான பிறந்த நாளான இன்று அனைவருக்கும், குறிப்பாக சீக்கிய சமூகத்தினருக்கு எனது வாழ்த்துக்கள். ஸ்ரீ குரு கிரந்த் சாஹிப் அவர்களின் புனிதமான போதனைகள் லட்சக்கணக்கானவர்களுக்கு பலத்தை அளிக்கிறது. நமது சமூகத்தை அதிக நீதியோடும், உள்ளடக்கியதாகவும், கருணை உள்ளதாகவும் மாற்றுகிறது.”
பிரதமர் நாளை ராஜஸ்தான் செல்கிறார்

பிரதமர் திரு. நரேந்திர மோடி நாளை (29.8.17) ராஜஸ்தான் மாநிலத்திற்குச் செல்கிறார். “துணிவின் விளைநிலமான ராஜஸ்தான் மாநிலத்திற்கு நாளை செல்கிறேன். அங்கு முக்கியமான தேசிய நெடுஞ்சாலைத் திட்டங்களுக்கு அடிக்கல் நாட்டுகிறேன். உதயப்பூரில் நடைபெறும் பொதுக் கூட்டத்தில் உரையாற்றுகிறேன். பிரதாப் கவுரவ் மையத்திற்கு சென்று பெருமைக்குரிய மகாராணா பிரதாப்புக்கு மரியாதை செலுத்துகிறேன்” என்று பிரதமர் டுவிட்டர் வலைத்தளப் பதிவில் தெரிவித்துள்ளார்.
பணி இடை பயிற்சி பெரும் ஐ.ஏ.எஸ். அதிகாரிகளுடன் பிரதமர் கலந்துரையாடல்

பணி இடை பயிற்சி பெற்று வரும் 100 முதுநிலை இந்திய ஆட்சி பணி (ஐ.ஏ.எஸ்.) அலுவலர்களுடன் பிரதமர் திரு. நரேந்திர மோடி கலந்துரையாடினார். இந்த கலந்துரையாடலின்போது வளர்ச்சி பணிகள்; விவசாயம், நீர்ப்பாசனம் மற்றும் உணவு பதப்படுத்துதல்; பணவீக்கம்; பொது சுகாதாரம்; பழங்குடியினர் மற்றும் சமூக நலன்; பெண் சிசுக் கொலை; மற்றும் திறன் மேம்பாடு சார்ந்த துறைகள் குறித்த தங்களது அனுபவங்களை ஐ.ஏ.எஸ். அலுவலர்கள் பகிர்ந்துகொண்டனர். அலுவலர்களின் எண்ணங்களையும் ஆலோசனைகளையும் பிரதமர் பாராட்டினார்.நிர்வாக திறன் மேம்பாடு மற்றும் செயல்பாடுகளில் புதுமுயற்சிகளின் முக்கியத்துவம் குறித்து பிரதமர் எடுத்துரைத்தார். நிர்வாக மேம்பாட்டில் தொழில்நுட்பத்தின் அவசியத்தை எடுத்துக் கூறிய பிரதமர் ‘பிரகதி’ திட்டத்தின் மூலம் மாநில அரசுகள் மற்றும் மத்திய அமைச்சர்களுடனுமான தமது கலந்துரையாடலை பற்றி எதுத்துரைத்தார். அலுவலர்கள் அனைவரையும் ஒரே குழுவாகவும் நம்பிக்கையுடனும் செயப்படுமாறு கேட்டுக்கொண்டார். பிரதமர் அலுவலக இணையமைச்சர் திரு. ஜிதேந்திர சிங், அமைச்சரவை செயலர் திரு. பி.கே. சின்ஹா, பிரதமர் அலுவலகத்தின் கூடுதல் தலைமை செயலர் திரு.பி.கே. மிஷ்ரா ஆகியோரும் இந்த நிகழ்ச்சியில் உடன் இருந்தனர்.
தீவிரவாதத்தால் பாதிக்கப்பட்ட ஜம்மு மலைப் பகுதிகளில் நிவாரண நடவடிக்கை வழங்கும் திட்டத்திற்கு மத்திய அரசு ஒப்புதல்

பிரதமர் திரு. நரேந்திர மோடி தலைமையில் நடைபெற்ற அமைச்சரவைக் குழு இன்று புதுதில்லியில் கூடியது. தீவிரவாதத்தால் பாதிக்கப்பட்ட ஜம்மு மலைப் பகுதிகளில் நிவாரண நடவடிக்கைகளை மேற்கொள்ளும் திட்டத்திற்கு இக்குழு ஒப்புதல் அளித்துள்ளது. காஷ்மீர் பகுதிகளில் இடம் பெயர்ந்தவர்களுக்கு செய்யப்படும் திட்டங்களுக்கு இணையாக ஆண்டுக்கு ரூ.13.45 கோடி மதிப்பீட்டில் நிவாரண நடவடிக்கைகளை மேற்கொள்ள இந்த ஒப்புதல் வழங்கப்பட்டுள்ளது. தீவிரவாதத்தால் பாதிக்கப்பட்ட ஜம்மு காஷ்மீர் பகுதியில் குறிப்பாக 1990 ஆம் ஆண்டுகளின் ஆரம்பத்தில் இந்த பள்ளத்தாக்கில் ஏற்பட்ட தீவிரவாதத்தால் பெரும் அளவில் பலர் இடம் பெயர்ந்தனர். இந்த குடும்பங்களுடன் வேறு பல குடும்பங்களும் ஜம்மு மலைப்பகுதிகளில் இருந்து பாதுகாப்பான இடங்களுக்கு இடம் பெயர்ந்தன. தற்போது 1054 குடும்பங்கள் ஜம்மு பகுதியில் இருந்து இடம் பெயர்ந்ததாக பதிவு செய்து கொண்டுள்ளன. ஜம்மு காஷ்மீர் மாநில அரசு தனி நபருக்கு ரூ.400 வீதம் ஒரு குடும்பத்திற்கு மாதம் ஒன்றிக்கு ரூ.1600 வீதம் நிவாரண நிதி வழங்கிவருகிறது. மேலும், கால்நடைகளை பராமரிக்கவும் தீவனங்கள் வாங்கவும் ரூ.300 உதவித் தொகையாக வழங்கப்படுகிறது. மேலும், பொது விநியோக முறையின் கீழ் மாதம் ஒன்றிக்கு ஒரு குடும்பத்திற்கு 9 கிலோ கோதுமையும் 2 கிலோ அரிசியும் 10 லிட்டர் மண்ணெண்ணையும் வழங்கப்படுகிறது. இன்று நடைபெற்ற அமைச்சரவைக் கூட்டத்தில் எடுக்கப்பட்ட முடிவின்படி ஜம்மு மலைப் பகுதிகளில் தனிநபர் ஒருவருக்கு ரூ.2500ம் அதிகபட்சமாக ஒரு குடும்பத்திற்கு ரூ.10,000 மும் வழங்க ஒப்புதல் அளிக்கப்பட்டுள்ளது. மாநில அரசுக்கு இதனால் ஏற்படும் முழு செலவையும் மத்திய அரசு ஏற்கும்.
ஆஷா, பேறுகால செவிலிய உதவியாளர்கள் மற்றும் அங்கன்வாடி பணியாளர்களுடன் பிரதமர் செப்டம்பர் 11 அன்று உரையாடவுள்ளார்.

லட்சக்கணக்கான ஆஷா பணியாளர்கள், பேறுகால செவிலிய உதவியாளர்கள், அங்கன்வாடி பணியாளர்கள் மற்றும் சுகாதார திட்ட பயனாளிகளுடன் பிரதமர் திரு. நரேந்திர மோடி காணொலிபதிவு மூலம் உரையாடவுள்ளார். ஊட்டச்சத்து மாதத்தின் பகுதியாக இந்த உரையாடல் நாளை (செப்டம்பர் 11, 2018) காலை 10.30 மணியளவில் நடைபெறும். நாடு முழுவது செப்டம்பர் 2018, ஊட்டச்சத்து மாதமாக கொண்டாடப்படுகிறது. முழுமையான ஊட்டச்சத்தின் முக்கியத்துவத்தை நாட்டில் உள்ள ஒவ்வொரு வீட்டிற்கும் கொண்டு செல்வதே இதன் நோக்கமாகும். நவம்பர் 2017-ல் மத்திய அரசால் தொடங்கப்பட்ட தேசிய ஊட்டச்சத்து திட்டத்தின் நோக்கத்திற்கு இது மேலும் வலுசேர்க்கும். குழந்தைகள் மத்தியில் வயதுக்கு ஏற்ற உயரம் வளராதது, ஊட்டச்சத்து குறைபாடு, இரத்த சோகை மற்றும் குறைந்த எடையுடன் பிறத்தல் ஆகியவற்றை குறைப்பதே இந்த திட்டத்தின் நோக்கமாகும். மத்திய அரசு ஆண்டுதோறும் வயதுக்கு ஏற்ற உயரம் வளராததை 2 சதவீதமும் ஊட்டச்சத்து குறைப்பாட்டை 2 சதவீதமும் ரத்த சோகையை (சிறிய குழந்தைகள், பெண்கள் மற்றும் வளரிளம் பெண்கள் மத்தியில்) 3 சதவீதமும் குறைந்த எடையுடன் பிறக்கும் குழந்தைகளின் எண்ணிக்கையை 2 சதவீதமும் குறைத்து வர இலக்கு நிர்ணயித்துள்ளது. இதற்காக, பிரதமரின் இந்த உரையாடல் இந்த இயக்கத்திற்காக பங்களித்து வரும் அனைவரையும் ஒன்று சேர்க்கும். ஊட்டச்சத்து துறையில் உள்ள வெற்றி கதைகளை பரிமாறவும் களமாகவும் இது அமையும்.
பிரதமரிடம் அறிக்கையை சமர்ப்பித்தது 15-வது நிதி ஆணையம்

15-வது நிதி ஆணையத்தின் தலைவர் மற்றும் உறுப்பினர்கள், 2021- 22 முதல் 2025-26 வரையிலான ஆணையத்தின் அறிக்கையின் நகலை பிரதமர் திரு நரேந்திர மோடியிடம் இன்று வழங்கினர். முன்னதாக கடந்த 4-ஆம் தேதி, குடியரசுத் தலைவரிடம் அறிக்கையை இந்த ஆணையம் வழங்கியது. ஆணையத்தின் தலைவர் திரு என் கே சிங், செயலாளர் திரு அரவிந்த் மேத்தா ஆகியோருடன் உறுப்பினர்கள் திரு நாராயண் ஜா, பேராசிரியர் அனூப் சிங், டாக்டர் அசோக் லஹிரி மற்றும் டாக்டர் ரமேஷ் சந்த் ஆகியோர் உடன் இருந்தனர். மத்திய நிதி அமைச்சரிடம் இந்த ஆணையம் நாளை அறிக்கையை சமர்ப்பிக்கவிருக்கிறது. அரசியலமைப்பில் தெரிவிக்கப்பட்டுள்ளபடி எடுக்கப்பட்ட நடவடிக்கைகள் குறித்த அறிக்கை வாயிலாக விளக்கக் குறிப்புடன் இந்த அறிக்கை பாராளுமன்றத்தில் தாக்கல் செய்யப்படும். ——
பிரதமருடன் அமெரிக்க நிதி அமைச்சர் சந்திப்பு

அமெரிக்க நிதி அமைச்சர் திரு. ஜேகப் லீ இன்று பிரதமர் திரு. நரேந்திர மோடியை சந்தித்து பேசினார். புது தில்லியில் நடந்த இந்த சந்திப்பின் போது அமெரிக்க பெடரல் ரிசர்வ் வங்கி துணை தலைவர் திரு. ஸ்டான்லி பிஷர் உடன் இருந்தார். இந்திய-அமெரிக்க பொருளாதாரம் மற்றும் நிதி கூட்டுறவு பற்றிய பேச்சுவார்த்தைக்காக இந்தியாவிற்கு வருகை தந்துள்ளனர். இந்த பேச்சுவார்த்தையை மத்திய நிதி அமைச்சர் இணைத் தலைவராக இருந்து வழிடத்துவார் என்பது குறிப்பிடத்தக்கது. இந்த சந்திப்பின் போது, இந்தியாவின் குடியரசு தின விழா அணிவகுப்பில் அமெரிக்கா அதிபர் கலந்திகொண்டு சிறப்பித்ததை பிரதமர் நினைவு கூர்ந்தார். இந்தியா அமெரிக்கா இடையிலான பொருளாதார மற்றும் நிதி ஒத்துழைப்பு இரு நாடுகளுக்கும் இடையே உள்ள கூட்டுறவிற்கு முக்கிய தூண் என்று பிரதமர் வலியுறுத்தினார். எதிர்பார்க்கக்கூடிய மற்றும் நிலையான வரிவிதிப்பு மற்றும் கொள்கைகள் வழங்க இந்திய அரசு உறுதி பூண்டுள்ளது என்று பிரதமர் கூறினார். மேலும், இந்தியாவில் முதலீடு செய்ய ஆர்வம் தெரிவித்துள்ள அமெரிக்க நிறுவனங்களின் எண்ணங்களை அவர் வரவேற்றார். இந்தியாவின் முக்கிய பொருளாதாரத்தில் 100 மில்லியன் மக்களை இணைத்த “பிரதமர் மக்கள் நிதி திட்டம்” முயற்சியை அமெரிக்க நிதி அமைச்சர் வெகுவாகப் பாராட்டினார். வெளிநாட்டு முதலீட்டாளர்களின் பிரச்னையைத் தீர்க்க இந்திய அரசு எடுத்துள்ள முயற்சியையும் அவர் பாராட்டினார்.
சர்வதேச அரிசி ஆராய்ச்சி நிறுவனம், மகாவீர் பிலிப்பைன்ஸ் அறக்கட்டளைக்கு பிரதமர் விஜயம்

பிரதமர் திரு.நரேந்திர மோடி அவர்கள் இன்று பிலிப்பைன்ஸ் நாட்டில் லாஸ் பானோஸில் உள்ள சர்வதேச அரிசி ஆராய்ச்சி நிறுவனத்திற்கு சென்றார். சர்வதேச அரிசி ஆராய்ச்சி நிறுவனம், அரிசி அறிவியல் மூலம் வறுமையை குறைத்தல்; அரிசி விவசாயிகள் மற்றும் நுகர்வோர் உடல்நலம் மற்றும் நல்வாழ்வை மேம்படுத்துதல்; மற்றும் எதிர்கால சந்ததியினருக்காக அரிசி விளைவிக்கும் சுற்றுச்சூழலை பாதுகாத்தல் போன்றவற்றிற்கு அர்ப்பணித்துள்ள முதன்மையான நிறுவனமாகும். வெள்ளத்தை தாங்கும் அரிசி வகைகள்; வறட்சியை தாங்கும் அரிசி வகைகள்; உப்புத்தண்ணீரை தாங்கும் அரிசி வகைகளின் புகைப்பட கண்காட்சியையும்; மற்றும் மகளிர் விவசாய கூட்டுறவுகளில் ஐ.ஆர்.ஆர்.ஐ.-ன் பணிகள் குறித்தும் பிரதமர் பார்வையிட்டார். நீரில் மூழ்குவதை தாங்கும் அரிசி வகைகளுக்கான புதிய ஆராய்ச்சிக் கூடத்திற்கான அடையாள மண் தோண்டுதலை பிரதமர் மேற்கொண்டார். திரு. நரேந்திர மோடி அரிசி கள ஆராய்ச்சிக்கூடத்தின் பெயர்ப் பலகையையும் அவர் திறந்து வைத்தார். ஐ.ஆர்.ஆர்.ஐ. மரபு வங்கிக்கு இந்தியாவின் இரு வகை அரசி விதைகளை பிரதமர் அளிப்பாக அளித்தார். விஜயத்தின்போது, ஐ.ஆர்.ஆர்.ஐ.-ல் பணியாற்றும் பல்வேறு இந்திய அறிவியலாளர்களுடன் பிரதமர் கலந்துரையாடினார். மேலும் பிரதமர், மணிலாவில் உள்ள மகாவீர் பிலிப்பைன் அறக்கட்டளைக்கு சென்றார். இந்தியா மற்றும் பிலிப்பைன்ஸ் இடையே நெடுங்காலமான மனிதாபிமான கூட்டுறவுத் திட்டமான இந்த அறக்கட்டளை இந்தியாவை பூர்வீகமாக கொண்ட மணிலா மேயர் டாக்டர். ராமன் பகத்சிங் அவர்களால் ஏற்படுத்தப்பட்டதாகும். மகாவீர் ஊனமுற்றோர் உதவி மன்றத்துடன் இணைந்து இந்த அறக்கட்டளை, கால் இழந்தவர்களுக்கு ஜெய்ப்பூர் கால்களை பொருத்துவதற்கு முக்கிய பங்காற்றுகிறது. ஜெய்ப்பூர் கால்களால் பயன்பெற்றவர்களுடன் பிரதமர் கலந்துரையாடினார்.
மூன்று ஆண்டுகளுக்கான 21வது இந்திய சட்ட ஆணையம் அமைக்கப்பட்டது

மூன்று ஆண்டுகளுக்கான 21வது இந்திய சட்ட ஆணையத்தை அமைப்பதற்கு பிரதமர் திரு. நரேந்திர மோடியின் தலைமையிலான மத்திய அமைச்சரவை ஒப்புதல் அளித்துள்ளது. இது 2015 ஆம் ஆண்டு செப்டம்பர் 1ஆம் தேதியிலிருந்து 2018 ஆம் ஆண்டு ஆகஸ்ட் 31 ஆம் தேதிவரை செயல்படும்.. 21வது சட்ட ஆணையம் கீழ்க்ண்டவாறு அமைக்கப்படும். (1) முழு நேர தலைவர்; (2) நான்கு முழுநேர உறுப்பினர்; (உறுப்பினர்-செயலாளர் உட்பட); (3) சட்ட விவகாரங்கள் துறைச் செயலாளர் / பதவி வழி உறுப்பினராகவும் செயல்படுவார்; (ஈ) சட்டத்துறை செயலாளர், / பதவி வழி உறுப்பினராகவும் செயல்படுவார்; மற்றும் (V) பகுதி நேர உறுப்பினர்கள் ஐந்து பேருக்கு மிகைப்படாமல். சட்ட ஆணையம் பரிந்துரைக்கும் விவகாரங்களுக்கோ அல்லது தாமாகவோ நடைமுறையில் உள்ள சட்டங்கள் குறித்து ஆய்வு மற்றும் சீராய்வு மேற்கொள்ளும். அவற்றில் தேவையான சீர்த்திருத்தங்கள் செய்யப்பட வேண்டுமெனில் அதற்கான பரிந்துரைகளை அளித்து புதிய சட்ட விதிமுறைகளை ஏற்படுத்தும். நீதி வழங்குவது குறித்து தேவையான ஆய்வுகளை மேற்கொண்டு அதற்கான சீர்த்திருத்தத்தையும் மேற்கொள்ளும். நடைமுறைகள் தாமதமாவது மற்றும் வழக்குகளுக்கான செலவைக் குறைப்பது, விரைவாக தீர்ப்பு வழங்குவது போன்றவற்றிற்கான நடைமுறைகள் குறித்தும் ஆய்வு நடத்தும். சட்ட ஆணையத்தின் பிற செயல்பாடுகள் வருமாறு:- அ) தற்போதுள்ள தேவையற்ற சட்டங்களை கண்டறிந்து அவற்றை நீக்குவதற்கான பரிந்துரைகளை அளிப்பது; ஆ) அரசியலமைப்புச் சட்டத்தில் கூறப்பட்டுள்ள குறிக்கோள்களை அடையவும் வழிகாட்டு நெறிமுறைகளை செயல்படுத்தவும் தேவையான புதிய சட்டங்களை உருவாக்க பரிந்துரைத்தல்; இ) சட்டம் மற்றும் நீதித்துறை நிர்வாகம் பற்றிய செயல்பாடு குறித்து அரசுக்குத் தேவையான பரிந்துரையை அளிப்பது. இதை மத்திய சட்டம் மற்றும் நீதித்துறையின் மூலமாக அரசுக்கு தெரியப்படுத்தலாம்; ஈ) மத்திய சட்ட அமைச்கத்தின் மூலம் பரிந்துரைக்கப்படும்போது அயல்நாடுகளுக்காக சட்ட ஆய்வுப் பணிகளை மேற்கொள்வது; உ) சட்ட ஆணையம் மேற்கொள்ளும் ஆய்வுகள், மதிப்பீடுகள், பிரச்சினைகள் ஆகியவை குறித்த அறிக்கைகளை ஆராய்ந்து தேவையான நடவடிக்கைகளை எடுக்க மத்திய, மாநில அரசுகளுக்கு பரிந்துரைகளை அளித்தல்; மற்றும் ஊ) மத்திய அரசு அவ்வப்போது அளிக்கும் செயல்பாடுகளை மேற்கொள்ளுதல். பரிந்துரைகளை இறுதி செய்வதற்கு முன்பு தேவைப்பட்டால் அந்தந்தப் பிரிவின் அமைச்சகங்கள், துறைகள் மற்றும் தொடர்புடையவர்களுடன் ஆணையம் ஆலோசனை மேற்கொள்ளும். பின்னணி இந்திய சட்ட ஆணையம் சட்டப்பூர்வமற்ற அமைப்பாகும். அவ்வப்போது இந்த ஆணையம் அமைக்கப்படும். 1955-ஆம் ஆண்டு முதன் முதலாக இது அமைக்கப்பட்டது. ஒவ்வொரு மூன்று ஆண்டும் இந்த ஆணையம் மீண்டும் திருத்தி அமைக்கப்படுகிறது. 20வது சட்ட ஆணையத்தின் பதவிக் காலம் 2015 ஆகஸ்ட் 31 ஆம் தேதி வரை இருந்தது. நாட்டில் உள்ள சட்டங்களை திருத்தி அமைக்கும் வகையில் பல சட்ட ஆணையங்கள் முக்கிய பங்காற்றியுள்ளன. இதுவரை சட்ட ஆணையங்கள் 262 அறிக்கைகளை அரசுக்கு அளித்துள்ளன.
செங்கோட்டையில் உள்ள மாதவ் தாஸ் பூங்காவில் நடைபெற்ற தசரா கொண்டாட்டங்களில் பங்கேற்றார் பிரதமர்; நாட்டுக்கு பங்களிப்பை அளிக்க உறுதியேற்குமாறு மக்களை ஊக்குவித்தார்

தில்லியில் செங்கோட்டை அருகே உள்ள மாதவ் தாஸ் பூங்காவில் இன்று நடைபெற்ற தசரா கொண்டாட்டங்களில் பிரதமர் திரு. நரேந்திர மோடி கலந்துகொண்டார். நிகழ்ச்சியில் உரையாற்றிய பிரதமர், இந்தியா தனது 75-வது சுதந்திர தினத்தை கொண்டாடும் 2022-ம் ஆண்டுக்கான இந்தியாவுக்கு சாதகமான பங்களிப்பை அளிக்க உறுதியேற்குமாறு ஒவ்வொருவரையும் ஊக்குவித்தார். அப்போது பிரதமர் கூறும்போது, “இந்திய திருவிழாக்கள், வெறும் திருவிழா நிகழ்ச்சிகளாக மட்டும் இருப்பதில்லை. சமூகத்துக்கு கற்பிக்கும் ஊடகமாக திகழ்கின்றன. சமூகத்தின் மதிப்புகள் குறித்து நாம் அறிந்துகொள்ளச் செய்பவை திருவிழாக்கள். ஒரே சமூகமாக நாம் ஒன்றாக வாழ வேண்டும் என்பதை அவை நமக்கு போதிக்கின்றன,” என்றார். திருவிழாக்கள், நமது ஒருங்கிணைந்த பலம், சமூக கலாச்சார மதிப்புகள் மற்றும் வளமான கலாச்சார பாரம்பரியம் ஆகியவற்றின் வெளிப்பாடு என்று பிரதமர் தெரிவித்தார். அதோடு, சாகுபடி, ஆறுகள், மலைகள், இயற்கை போன்றவற்றுடன் அவை தொடர்புகொண்டவை என்றும் பிரதமர் கூறினார். இந்த நிகழ்ச்சியின்போது, ராவணன், கும்பகர்ணன், மேகநாதன் ஆகியோரின் உருவபொம்மைகளை எரிக்கும் காட்சிகளையும் பிரதமர் பார்வையிட்டார்.
17-வது ஆசியான் இந்தியா உச்சிமாநாட்டில் பிரதமர் உரையாற்றினார்

ஆசியான் அமைப்பின் தற்போதைய தலைவரும், வியட்நாம் பிரதமருமான நிகுயென் சுவோன் புக்-ன் அழைப்பை ஏற்று, பிரதமர் திரு. நரேந்திர மோடி, 17-வது ஆசியான்-இந்தியா உச்சிமாநாட்டில் இன்று கலந்து கொண்டார். ஆசியான் அமைப்பின் 10 உறுப்பு நாடுகளின் தலைவர்கள் கலந்து கொண்ட இந்த உச்சி மாநாடு மெய்நிகர் வடிவில் நடைபெற்றது. உச்சி மாநாட்டில் உரையாற்றிய பிரதமர், இந்தியாவின் கிழக்கை நோக்கிய கொள்கையில் ஆசியான் மையப்புள்ளி என சுட்டிக்காட்டினார். ஒன்றுபட்ட, இணக்கமான, முன்னேற்றம் மிக்க ஆசியான் என்பது இந்தியாவின் இந்தோ-பசிபிக் நோக்கின் மையமாகும் என்று குறிப்பிட்ட அவர், இந்தப் பிராந்தியத்தின் அனைவரது பாதுகாப்புக்கும், வளர்ச்சிக்கும் அது பங்களித்துக் கொண்டிருக்கிறது என்றார். இந்தியாவின், இந்தோ-பசிபிக் முன்முயற்சிக்கும், ஆசியானின் இந்தோ-பசிபிக் கண்ணோட்டத்துக்கும் இடையிலான ஒருங்கிணைப்பை வலுப்படுத்துவதன் முக்கியத்துவத்தை பிரதமர் வலியுறுத்தினார். தடையற்ற, வெளிப்படையான, உள்ளடக்கிய, விதிகள் அடிப்படையிலான இந்தோ-பசிபிக் பிராந்தியத்துக்கு உறுதி செய்ய வேண்டும் என அவர் கேட்டுக் கொண்டார். இந்தியாவின் இந்தோ-பசிபிக் பெருங்கடல் முன்முயற்சியின் (ஐபிஓ) பல்வேறு முயற்சிகளுக்கு ஆசியான் நாடுகள் ஒத்துழைப்பு அளிக்க வேண்டுமென்று அவர் அழைப்பு விடுத்தார். கோவிட்-19 பற்றி குறிப்பிட்ட பிரதமர், அதற்கு எதிரான இந்தியாவின் போராட்டம் மற்றும் சர்வதேச சமுதாயத்துக்கு அளித்துள்ள விரிவான ஆதரவை விளக்கினார். தொற்றை எதிர்த்து போராடுவதற்காக ஆசியான் மேற்கொண்ட முயற்சிகளை அவர் வரவேற்றார். கோவிட்-19 ஆசியான் மீட்பு நிதிக்கு ஒரு மில்லியன் அமெரிக்க டாலர் வழங்கப்படும் என்ற அறிவிப்பை பிரதமர் வெளியிட்டார். ஆசியானுக்கும், இந்தியாவுக்கும் இடையே இயல்பு ரீதியாகவும், டிஜிடல் வடிவிலுமான இணைப்பின் முக்கியத்துவத்தை பிரதமர் வலியுறுத்தினார். ஆசியான் இணைப்புக்கு ஆதரவளிக்கும் வகையில், ஒரு பில்லியன் டாலரை கடனாக இந்தியா வழங்கும் என்று அவர் தெரிவித்தார். வர்த்தகம் மற்றும் முதலீடு விஷயத்தில், பல்வகைப்படுத்துதலின் முக்கியத்துவத்தை வலியுறுத்திய அவர், கோவிட்டுக்கு பிந்தைய பொருளாதார மீட்பு நடவடிக்கைகளுக்கு விநியோகச் சங்கிலிகளை விரிவுபடுத்துதல் அவசியம் எனக் கூறினார். பிராந்தியத்தில் அமைதியையும், நிலைத்தன்மையையும் ஏற்படுத்துவதில், இந்தியாவின் பங்களிப்பை ஆசியான் தலைவர்கள் ஒப்புக்கொண்டனர். ஆசியான் மையத்தன்மைக்கு இந்தியாவின் ஆதரவை அவர்கள் வரவேற்றனர். 2021-2025ம் ஆண்டுகளில் பின்பற்றப்படவுள்ள ஆசியான்-இந்தியா புதிய செயல் திட்டத்தை தலைவர்கள் வரவேற்றனர். தென் சீனக்கடல், பயங்கரவாதம் உள்ளிட்ட பொதுவான நலன், கவலைகள் கொண்ட பிராந்திய மற்றும் சர்வதேச பிரச்சினைகள் குறித்து விவாதத்தில் அலசி ஆராயப்பட்டன. சர்வதேச சட்டத்தை, குறிப்பாக கடல் சட்டம் பற்றிய ஐ.நா மரபைப் பின்பற்றி நடப்பது உள்ளிட்ட விதிகள் அடிப்படையிலான பிராந்திய ஒழுங்கை ஏற்படுத்துவதன் முக்கியத்துவத்தை இரு தரப்பும் குறிப்பிட்டன. தென் சீனக்கடல் பகுதியில் அமைதி, நிலைத்தன்மை, பாதுகாப்பு ஆகியவற்றை பராமரித்து மேம்படுத்துவது, சுதந்திரமான கடல், வான்வழி போக்குவரத்தை உறுதிப்படுத்துவதன் முக்கியத்துவம் குறித்து தலைவர்கள் உறுதி மேற்கொண்டனர்.
பெண்களுக்கான 50 கிலோ மல்யுத்தப் போட்டியில் வெண்கலப் பதக்கம் வென்ற பூஜா கெலாட்டிற்கு பிரதமர் வாழ்த்து

பெர்மிங்ஹாமில் நடைபெறும் காமன்வெல்த் போட்டிகள் 2022-இன் பெண்களுக்கான 50 கிலோ மல்யுத்தப் போட்டியில் வெண்கலப் பதக்கம் வென்ற பூஜா கெலாட்டிற்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் அவர் தெரிவித்ததாவது: “மல்யுத்தத்தில் வெண்கலப் பதக்கம் வென்ற பூஜா கெலாட்டிற்கு வாழ்த்துகள். போட்டி முழுவதும் துணிச்சலாகப் போராடி, தலைசிறந்த உயரிய நுட்பத்தை அவர் வெளிப்படுத்தினார். அவரது எதிர்கால முயற்சிகளுக்கு நல்வாழ்த்துகள். #Cheer4India”
தேசிய அளவிலான  கொவிட்-19 தடுப்பூசி திட்டத்தை, ஜனவரி 16ம் தேதி பிரதமர் தொடங்கி வைக்கிறார்

தேசிய அளவிலான கொவிட்-19 தடுப்பூசி திட்டத்தை 2021, ஜனவரி 16ம் தேதி காலை 10.30 மணிக்கு காணொலி காட்சி மூலம் பிரதமர் திரு நரேந்திர மோடி தொடங்கி வைக்கிறார். நாடு முழுவதும் மேற்கொள்ளப்படுவதால், இது உலகின் மிகப் பெரிய தடுப்பூசி திட்டமாக இருக்கும். இந்த தொடக்கத்தின் போது, அனைத்து மாநிலங்கள் மற்றும் யூனியன் பிரதேசங்களி்ல மொத்தம் 3006 இடங்கள் காணொலி காட்சி மூலம் இணைக்கப்படும். தொடக்க நாளில், ஒவ்வொரு இடத்திலும் சுமார் 100 பயனாளிகளுக்கு தடுப்பூசி போடப்படும். முன்னுரிமை அடிப்படையில் மேற்கொள்ளப்படும் இந்த தடுப்பூசி திட்டத்தில், ஒருங்கிணைந்த குழந்தைகள் மேம்பாட்டு சேவை(ஐசிடிஎஸ்) ஊழியர்கள் உட்பட அரசு மற்றும் தனியார் துறை சுகாதார பணியாளர்களுக்கு தடுப்பூசி போடப்படும். இந்த தடுப்பூசி திட்டம், மத்திய சுகாதாரத்துறை மற்றும் குடும்ப நல அமைச்சகம் உருவாக்கிய கோ-வின் என்ற ஆன்லைன் டிஜிட்டல் தளத்தை பயன்படுத்தும். இது தடுப்பூசி இருப்புகள், சேமிப்பு வெப்பநிலை மற்றும் கோவிட்-19 தடுப்பூசி பயனாளிகளின் தனிப்பட்ட கண்காணிப்பு உள்ளிட்ட நிகழ்நேர தகவல்களை அளிக்கும். தடுப்பூசி போடப்படும் நேரத்தில், இந்த டிஜிட்டல் தளம், திட்ட மேலாளர்களுக்கு அனைத்து விதத்திலும் உதவும். கொவிட்-19 தொற்று, தடுப்பூசி அறிமுகம் மற்றும் கோ-வின் மென்பொருள் தொடர்பான கேள்விகளுக்கு பதில் அளிக்க பிரத்தியேக 24 மணி நேர உதவி மையம் – 1075 ஏற்படுத்தப்பட்டுள்ளது. கோவிஷீல்ட் மற்றும் கோவாக்சின் தடுப்பூசிகள் போதிய அளவில் நாடு முழுவதும் அனைத்து மாநிலங்கள் / யூனியன் பிரதேசங்களுக்கு விமான போக்குவரத்து துறை அமைச்சகத்தின் ஆதரவுடன் அனுப்பப்பட்டுள்ளன. இவற்றை அனைத்து மாவட்டங்களுக்கும் மாநிலங்கள்/யூனியன் பிரதேசங்கள் அனுப்பியுள்ளன. மக்கள் பங்களிப்பு கொள்கைகள் மீதான இத்திட்டத்தை தொடங்க அனைத்து ஏற்பாடுகளும் தயார் நிலையில் உள்ளன. ——
புதுதில்லி விஞ்ஞான் பவனில் நடைபெற்ற நிகழ்ச்சியில், 9ஆவது சுற்று நகர எரிவாயு விநியோக திட்டத்திற்கு அடிக்கல் நாட்டி பிரதமர் ஆற்றிய உரையின் சுருக்கம்

மேடையில் வீற்றிருக்கும் எனது அமைச்சரவை சகாக்கள் திரு. தர்மேந்திர பிரதான் அவர்களே, டாக்டர் ஹர்ஷ்வர்தன் அவர்களே, தொழில்நுட்ப உதவியால் நாட்டின் பல்வேறு பகுதிகளில் இருந்தும் நம்முடன் இணைந்துள்ள முக்கிய பிரமுகர்களே, ஒப்பந்தப் புள்ளியில் பங்கேற்பதற்காக இங்கு வந்துள்ள தொழில் அதிபர்களே, சகோதர, சகோதரிகளே, எதிர்கால இந்தியாவை நிர்ணயிப்பதற்காக எத்தகைய பெரும் பணிகள் செயல்பாட்டிற்கு வருகிறது என்பதை இன்று நாம் அனைவரும் கண்கூடாகக் காண்கிறோம். இந்தியாவில் அடுத்த தலைமுறைக்கான கட்டமைப்பு மேம்பாட்டு பணியில் இன்றைய தினம் குறிப்பிடத்தக்க முன்னேற்றம் ஏற்பட்டுள்ளதைக் குறிக்கும் விதமாக, 129 மாவட்டங்களில் நகர எரிவாயு விநியோகத் திட்டத்திற்கான பணி தொடங்குகிறது. இது தவிர, 10வது சுற்றுக்கு ஒப்பந்த புள்ளிக்கான பணிகளும் தொடங்கியுள்ளது. இந்தப் பணிகள் நிறைவடையும்போது, அதன் முடிவுகள் பெரிய அளவில் இருக்கும் என்பதால், இன்றைய தொடக்கங்கள் மிகவும் முக்கியத்துவம் வாய்ந்தவையாகும். 10வது சுற்று ஒப்பந்தத்திற்கான பணிகள் தொடங்கி நிறைவடையும்போது, நாட்டில் உள்ள 400க்கும் மேற்பட்ட மாவட்டங்கள் நகர எரிவாயு விநியோகத் திட்ட கட்டமைப்பிற்குள் கொண்டு வரப்படும். இதன் மூலம் நாட்டின் மக்கள் தொகையில் 70%-க்கு மேற்பட்ட மக்கள் பயனடைவார்கள் என, என்னிடம் தெரிவிக்கப்பட்டுள்ளது. நாட்டின் வளர்ச்சியிலும் மக்களின் வாழ்க்கைத் தரத்தை மேம்படுத்துவதிலும், இது மாபெரும் சாதனையாகும். நண்பர்களே, கடந்த 2014-ஆம் ஆண்டு வரை, நாட்டில் 66 மாவட்டங்களில் மட்டுமே, எரிவாயு விநியோக கட்டமைப்பு உருவாக்கப்பட்டது. ஆனால் தற்போது, நாட்டில் உள்ள 174 மாவட்டங்களில் நகர எரிவாயு விநியோகத் திட்டப் பணிகள் மேற்கொள்ளப்பட்டு வருகின்றன. அடுத்த 2 – 3 ஆண்டுகளில் இந்த எண்ணிக்கை 400 மாவட்டங்களைத் தாண்டும். இந்தப் புள்ளி விவரங்களை முக்கியமற்றதாக கருதி விட முடியாது. கடந்த நான்காண்டுகளில் எரிவாயு சார்ந்த பொருளாதார மேம்பாட்டிற்காக, நமது நகரங்களில் எந்த அளவிற்கு வலுவான நடவடிக்கை மேற்கொள்ளப்பட்டுள்ளது என்பதை சித்தரிக்கும் மாபெரும் புள்ளி விவரங்கள் இதில் அடங்கியுள்ளது. 2014ல் 25 லட்சம் வீடுகளுக்கு குழாய் மூலம் எரிவாயு இணைப்பு வழங்கப்பட்டு இருந்தது. கடந்த நான்காண்டுகளில் இந்த எண்ணிக்கை ஏற்றத்தால் இரு மடங்கு அதிகரித்துள்ளது. இன்று இந்த நகரங்களில் பணிகள் தொடங்கிய பிறகு, அந்த எண்ணிக்கை 2 கோடியைத் தாண்டும் என எதிர்பார்க்கப்படுகிறது. அதேபோன்று, 2014ல் 947 சிஎன்ஜி எரிவாயு விநியோக மையங்கள்தான் நாட்டில் இருந்தன. நமது ஞாபகம் சரியாக இருக்குமேயானால், 25 ஆண்டுகளுக்கு முன்பு நாட்டில், தில்லி, மும்பை மற்றும் சூரத் ஆகிய 3 நகரங்களில் மட்டும் தான் சிஎன்ஜி விநியோக மையங்கள் இருந்தன. அதன்பிறகு 2014 வரை சிஎன்ஜி விநியோக மையங்களின் எண்ணிக்கை 947 ஆகத்தான் இருந்தது. அதன்படி ஆண்டுக்கு 40 மையங்கள்தான் அமைக்கப்பட்டுள்ளன. ஆனால் தற்போது அந்த எண்ணிக்கை 1,470-க்கு மேல் அதிகரித்துள்ளது. 2020ஆம் ஆண்டுக்குள் நாடு முழுவதும் சிஎன்ஜி எரிவாயு விநியோக மையங்களின் எண்ணிக்கை 10 ஆயிரத்தை தாண்டும் என மதிப்பிடப்பட்டுள்ளது.
சிபிஎஸ்இ தேர்வுகளில் வெற்றிகரமாக தேர்ச்சி பெற்ற பத்தாம் வகுப்பு மாணவர்களுக்கு பிரதமர் வாழ்த்து

சிபிஎஸ்இ தேர்வுகளில் வெற்றி பெற்ற பத்தாம் வகுப்பு மாணவர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார். மாணவர்களின் எதிர்கால முயற்சிகளுக்கும் அவர் தனது வாழ்த்துகளைத் தெரிவித்துள்ளார். இது தொடர்பாக பிரதமர் வெளியிட்டுள்ள சுட்டுரைச் செய்தியில், "சிபிஎஸ்இ பத்தாம் வகுப்பு தேர்வில் வெற்றிகரமாக தேர்ச்சி பெற்ற எனது இளம் நண்பர்களுக்கு வாழ்த்துகள். மாணவர்களின் எதிர்கால முயற்சிகளுக்கும் எனது வாழ்த்துகள்" என்று கூறியுள்ளார்.
இலங்கை பிரதமர் மஹிந்தா ராஜபக்சே புதுதில்லி வந்தார்

இலங்கை பிரதமர் மஹிந்தா ராஜபக்சே இன்று மாலை புதுதில்லி வந்தடைந்தார். நமது பிரதமரின் அழைப்புக்கு இணங்க அவர் இந்தியாவில் 8 ஆம் தேதி முதல் 11 ஆம் தேதி வரை அரசுமுறைப் பயணம் மேற்கொள்கிறார். உயர்மட்ட தூதுக் குழுவினருடன் இலங்கைப் பிரதமர் இங்கு வந்துள்ளார். முக்கிய நிகழ்ச்சிகள் தினமான 8 ஆம் தேதி பிரதமருடன் அவர், பிரதிநிதிகள் மட்டத்திலான பேச்சுவார்த்தை நடத்துவார். நமது குடியரசுத் தலைவரையும் அவர் சந்திப்பார். காலையில் வெளியுறவு அமைச்சர், இலங்கை பிரதமரைச் சந்திப்பார். புதுதில்லியில் தமது அரசு நிகழ்ச்சிகளை முடித்துக் கொண்டு இலங்கை பிரதமர் கொழும்பு திரும்புவதற்கு முன்னதாக, வாரணாசி, சாரநாத், புத்தகயா, திருப்பதி ஆகிய இடங்களுக்கு பயணம் செய்வார். இருநாடுகளுக்கும் இடையே தொடர்ந்து உயர்மட்ட அளவில் பயணங்கள் நடைபெற்று வருகின்றன. அந்நாட்டு அதிபர் கோத்தபய ராஜபக்சே தமது தேர்தல் வெற்றியை அடுத்து, அதிபர் பொறுப்பை ஏற்றுக் கொண்ட பின்னர் உடனடியாக முதல் வெளிநாட்டுப் பயணமாக இந்தியாவுக்கு பயணம் மேற்கொண்டார்.
குஜராத் தண்டியில் உள்ள தேசிய உப்பு சத்தியாகிரக நினைவகத்தை- பிரதமர் நாட்டிற்கு அர்பணித்தார்

குஜராத் மாநிலம், நவ்சாரி மாவட்டம், தண்டியில் தேசிய உப்பு சத்தியாக்கிரக நினைவிடத்தை பிரதமர் திரு. நரேந்திர மோடி, மகாத்மா காந்தியடிகளின் நினைவு நாளான இன்று (30.01.2019) நாட்டுக்கு அர்ப்பணித்தார். நினைவிட வளாகத்தில் பிரதமர், மகாத்மா காந்தி மற்றும் அவருடன் 1930-ல் தண்டி உப்பு யாத்திரை சென்ற 80 சத்தியாக்கிரகிகளின் சிலைகளையும் அவர் திறந்து வைத்தார். இந்த நினைவிடத்தில் 1930-ஆம் ஆண்டின் வரலாற்றுச் சிறப்புமிக்க உப்பு யாத்திரையின் பல்வேறு நிகழ்வுகளை சித்தரிக்கும் 24 சுவர் ஓவியங்கள் இடம் பெற்றுள்ளன. இந்த நினைவக வளாகத்திற்குத் தேவையான மின்சாரத்தை சூரிய சக்தி அமைப்புகள் வழங்கவுள்ளன. பிரதமர் இந்த நினைவிடத்தின் பல்வேறு பகுதிகளைப் பார்வையிட்டார். நிகழ்ச்சி தொடர்பான பொதுக்கூட்டத்தில் பேசிய பிரதமர், இந்த நினைவிடம் அமைவதற்கு பாடுபட்ட ஒவ்வொருவரையும் பாராட்டுவதாகத் தெரிவித்தார். “நாடு சுதந்திரம் பெற வேண்டும் என்பதற்காக நாட்டு மக்கள் ஆற்றிய மாபெரும் தியாகங்களை நினைவு கூர்வதற்காக இந்த நினைவகம் அமைந்துள்ளது” என்று அவர் கூறினார். மகாத்மா காந்தியின் கொள்கைகளான சுதேசி, ஸ்வச்சாகிர மற்றும் சத்தியாக்கிரகா ஆகியவற்றை இந்த நினைவகம் உள்ளடக்கியிருக்கிறது என்று கூறினார். வரும் நாட்களில் இந்த இடம் சுற்றுலாப் பயணிகளுக்கு முக்கியமான இடமாக மாறும் என்று அவர் கூறினார். “மகாத்மா காந்தியின் மரபுகளை முன்னெடுத்துச் செல்லும் முயற்சியாக நமது அரசு காதி சம்பந்தப்பட்ட 2000-க்கும் மேற்பட்ட நிறுவனங்களை நவீனமயமாக்கியுள்ளது. லட்சக்கணக்கான கைவினைஞர்கள் மற்றும் பணியாளர்களுக்கு இது, பயன்பட்டுள்ளது. காதி தற்போது நவீன உடை மட்டுமின்றி, மகளிர் அதிகாரம் பெறுவதன் சின்னமாகவும் உள்ளது” என்று பிரதமர் கூறினார். சுதந்திரப் போராட்டத்தில் சுதேசி பெரிய பங்கினை ஆற்றியுள்ளது, அதேபோல, கைத்தறியும் ஏழ்மையை அகற்றுவதில் முக்கியப் பங்காற்றியுள்ளது என்றார் அவர். அரசு ஆகஸ்ட் மாதம் 7-ஆம் தேதியை கைத்தறி தினமாக கொண்டாட அறிவிக்கை வெளியிட்டுள்ளது. இதனையடுத்து, கைத்தறி மேம்பாடு அடையும் என்று பிரதமர் கூறினார். காந்தியடிகள் தூய்மைக்கு அளித்த முக்கியத்துவத்தை வலியுறுத்திய பிரதமர், அவரது இந்த தூய்மைக் கருத்துக்களை தூய்மை இந்தியா திட்டத்தில் இணைத்துள்ளோம் என்று கூறினார். தூய்மை இந்தியா இயக்கத்தின் தாக்கம் காரணமாக, கிராமப் பகுதிகளில் தூய்மை நிலைமை 2017-ல் 38 சதவீதமாக இருந்தது, தற்போது தேசிய ஜனநாயக கூட்டணி ஆட்சிக் காலத்தில் 98 சதவீதமாக உயர்ந்துள்ளது என்றார். கிராமங்களுக்கு மாசுபடுத்தாத சமையல் எரிவாயு, மின்சாரம், சுகாதாரம், நிதிச் சேவைகள் உள்ளிட்ட அடிப்படை வசதிகளை ஏற்படுத்துவது தமது நோக்கம் என்று வலியுறுத்திய பிரதமர், இந்தக் கருத்தின் அடிப்படையிலேயே “கிராம எழுச்சியிலிருந்து பாரத எழுச்சி” என்ற கொள்கை பிறந்துள்ளது என்று கூறினார். பிரதமர் குஜராத்தில் ஒருநாள் பயணத்தை மேற்கொண்டார். முன்னதாக, பிரதமர் சூரத் விமான நிலைய முனையக் கட்டிட விரிவாக்கப் பணிக்கு அடிக்கல் நாட்டினார். சூரத்தில் பல்வேறு மேம்பாட்டுப் பணிகளையும் அவர் தொடங்கி வைத்தார். சூரத்தில் உள்ள அதிநவீன ரசிலாபென் செவந்திலால் மருத்துவமனையை நாட்டிற்கு அவர் அர்ப்பணித்தார். சூரத்தில் நடைபெற்ற புதிய இந்தியா இளைஞர் மாநாட்டிலும் பிரதமர் உரையாற்றினார்.